ช่องส่องผี ส่งร่างขอขมา ผู้ว่าฯให้รายการจ่ายเอง ข้าราชการบํานาญแจ้งเอาผิด
ช่องส่องผี ทัวร์ลงไม่หยุด กลุ่มข้าราชการบำนาญหลานย่าโมโร่แจ้งความเอาผิด พ.ร.บ.คอมพิวเตอร์ ตามรอยกลุ่มสมาคมกำนันผู้ใหญ่บ้านและกลุ่มสตรีโคราชที่เข้าแจ้งก่อนหน้าตำรวจรวบเป็นคดีเดียวกัน พร้อมทยอยเรียกผู้ร้องทุกข์แต่ละกลุ่มเข้าให้ปากคำ แต่ยังไม่เรียกสอบผู้ดำเนินรายการ ผวจ.นครราชสีมายัน 3 พิธีกรช่องส่องผีมาขอขมาย่าโม-ย่าบุญเหลือ ครบทุกคน ส่งร่างคำกล่าวขอขมาลาโทษมาให้แล้วคณะกรรมการอยู่ระหว่างตรวจสอบแก้ไขให้ครบถ้วนสมบูรณ์ แจงค่าใช้จ่ายทั้งหมดทางรายการต้องเป็นคนจ่ายหลังจาก กสทช.มีมติลงโทษทีวีดิจิทัลช่อง 8 ให้พักออกรายการ หรือจอดำ 1 ครั้งช่วงเวลาที่รายการ ช่องส่องผี เคยออกอากาศในวันศุกร์ที่ 17 ก.ค. เวลา 20.20 น. เป็นเวลา 1 ชั่วโมง จากกรณีที่พิธีกรของรายการพูดจาดูหมิ่นท้าวสุรนารี หรือย่าโม โดยกล่าวอ้างว่า ย่าบุญเหลือ ลูกบุญธรรมของย่าโมเป็นภรรยาอีกคนของพระยาปลัดทองคำ เจ้าเมืองนครราชสีมา สามีย่าโม สร้างความไม่พอใจให้ชาวโคราชเป็นอย่างมาก กระทั่งสมาคมกำนันผู้ใหญ่บ้าน จ.นครราชสีมา และกลุ่มสตรีโคราช เข้าแจ้งความเอาผิดตาม พ.ร.บ.คอมพิวเตอร์ ขณะที่ 3 พิธีกร ของช่องส่องผีพร้อมทีมงานเตรียมไปกราบขอขมาย่าโมและย่าบุญเหลือ ในช่วงบ่ายวันที่ 19 ก.ค.นี้ความคืบหน้าที่ สภ.เมืองนครราชสีมา เมื่อเวลา 10.00 น. วันที่ 17 ก.ค. มีกลุ่มข้าราชการบำนาญหลานย่าโม นำโดยนายธีรพล ฤทธิพรพงศ์ ข้าราชการครูมหาวิทยาลัยราชภัฏนครราชสีมา เข้าพบ ร.ต.ท.ธัชชัย มหาภูมิ รอง สว. (สอบสวน) สภ.เมืองนครราชสีมา เพื่อแจ้งความดำเนินคดีร้องทุกข์กล่าวโทษต่อทีมงานรายการช่องส่องผี ตามความผิด พ.ร.บ.คอมพิวเตอร์ เป็นความผิดเดียวกับกลุ่มสมาคมกำนัน ผู้ใหญ่บ้านและกลุ่มสตรีโคราชที่ได้แจ้งความร้องทุกข์ไปก่อนหน้า พร้อมทั้งเรียกร้องว่าไม่ต้องการให้เกิดเหตุการณ์แบบนี้ขึ้นอีกเพราะกระทบกระเทือนจิตใจชาวโคราช และอยากฝากถึงนายวิเชียร จันทรโณทัย ผวจ.นครราชสีมา ในฐานะที่เป็นชาวโคราชด้วยว่า ขอให้สร้างอนุสาวรีย์คุณย่าบุญเหลือให้อยู่คู่กับอนุสาวรีย์ท้าวสุรนารีหรือคุณย่าโม เหมือนที่ อ.ถลาง จ.ภูเก็ต ที่มีอนุสาวรีย์ท้าวเทพกระษัตรี ท้าวศรีสุนทร เพื่อจะได้เป็นสง่าราศีต่อไปพ.ต.อ.เอกกฤตยา เลาประสพวัฒนา ผกก.สภ.เมืองนครราชสีมา กล่าวว่า ขณะนี้คดีคืบหน้าไปพอสมควร อยู่ระหว่างรวบรวมพยานหลักฐานให้ครบถ้วนสมบูรณ์ ล่าสุดที่มีกลุ่มข้าราชการบำนาญ จ.นครราชสีมามาร้องทุกข์กล่าวโทษแจ้งความเพิ่มเติมอีก พนักงานสอบสวนจะรวบเป็นคดีเดียวกันและให้ผู้ร้องทุกข์แต่ละกลุ่มทยอยเข้ามาให้ถ้อยคำแล้ว ส่วนจะเชิญผู้ดำเนินรายการมาสอบปากคำหรือไม่นั้น อยู่ระหว่างตรวจสอบว่ามีความจำเป็นหรือไม่ ยืนยันตำรวจทำงานตรงไปตรงมาให้ความเป็นธรรมกับทั้งสองฝ่าย ส่วนวันที่ 19 ก.ค.ที่ผู้ดำเนินรายการจะมาขอขมาย่าโมและย่าบุญเหลือ ตำรวจจัดวางกำลังกว่า 150 นายดูแลทั้ง 2 จุดคือที่อนุสาวรีย์ท้าวสุรนารี และที่วัดศาลาลอยด้านนายวิเชียร จันทรโณทัย ผวจ.นครราชสีมา กล่าวถึงพิธีการขอขมาย่าโมและย่าบุญเหลือว่า ผู้ดำเนินรายการช่องส่องผีทั้ง 3 คน คือ บ๊วย-เชษฐวุฒิ วัชรคุณ อาจารย์เรนนี่-สุระประภา คำขจร และเจมส์-ศราวุฒิ วรพัทธ์ทวีโชติ ยืนยันว่าจะมาครบทุกคน ได้ให้ผู้ดำเนินรายการร่างคำกล่าวขอขมาลาโทษส่งมาแล้ว มีคณะกรรมการระดับจังหวัดตรวจสอบว่าคำกล่าวขอขมาลาโทษเพียงพอหรือไม่ ตอนนี้กำลังดูและแก้ไขกันอยู่แล้วจะแจ้งกลับไปให้ทีมงานช่องส่องผีทราบ มีการเขียนคำกล่าวขอขมายาวมากพอสมควรยังไม่สามารถเปิดเผยได้ แต่เป็นการสื่อถึงความจริงใจในการขอโทษ สำหรับเครื่องเซ่นไหว้บวงสรวงต่างๆ ผู้ดำเนินรายการต้องเป็นฝ่ายออกค่าใช้จ่ายทั้งหมด แม้กระทั่งไมค์ โต๊ะบวงสรวง รวมถึงเต็นท์สักขีพยาน จะเรียกเก็บจากทางรายการทั้งหมด ไม่มีทางราชการไปช่วยแต่อย่างใด
ช่องส่องผี ทัวร์ลงไม่หยุด กลุ่มข้าราชการบำนาญหลานย่าโมโร่แจ้งความเอาผิด พ.ร.บ.คอมพิวเตอร์ ตามรอยกลุ่มสมาคมกำนันผู้ใหญ่บ้านและกลุ่มสตรีโคราชที่เข้าแจ้งก่อนหน้าตำรวจรวบเป็นคดีเดียวกัน
ข่าวหน้า1,ช่องส่องผี,ขอขมาย่าโม,นครราชสีมา,ข้าราชการบำนาญ,พ.ร.บ.คอมพิวเตอร์,ข่าววันนี้,ข่าวทั่วไป